सुनील शिवाजी खांडबहाले (जन्म १ जून, १९७८) हे नाशिकमधील एक संशोधक आणि उद्योजक आहेत. ते मूळचे त्र्यंबकेश्वर जवळील महिरावाणी या खेड्यातील आहेत. अभियांत्रिकीच्या पदविका अभ्यासक्रमाला प्रवेश घेतल्यावर इंग्रजी भाषेच्या भीतीवर मात करण्यासाठी आणि ही भाषा अवगत करण्यासाठी मदत व्हावी म्हणून त्यांच्या एका प्राध्यापकांनी त्यांना शब्दकोश दिला. त्यावरून पुढे त्यांना डिजिटल शब्दकोशाची कल्पना सुचली. KHANDBAHALE.COM या मोफत बहुभाषिक डिजिटल शब्दकोश असलेल्या वेबसाईटचे ते संस्थापक आणि मुख्य कार्यकारी अधिकारी आहेत. हा डिजिटल शब्दकोश भाषांतरासाठीचा प्लटफॉर्म म्हणून सुद्धा वापरला जातो. 23 भाषांमधील शब्दसंग्रह असलेली ही वेबसाईट आजवर जगभरातून कोट्यवधी लोकांकडून वापरली गेली आहे. सुनील KHANDBAHALE.ORG या संस्थेचे सुद्धा संस्थापक आहेत. या संस्थेतर्फे भाषाविषयक विविध प्रकल्प चालवले जातात.